62026CD0108
CINNEADH NA CÚIRTE (an Dlísheomra Athbhreithnithe)
12 Márta 2026 (
*1
)
(Athbhreithniú)
I gCás C‑108/26 RX,
Ar thogra i leith athbhreithniú arna dhéanamh ag an gCéad Abhcóide Ginearálta, de bhun Airteagal 62 de Reacht Chúirt Bhreithiúnais an Aontais Eorpaigh, an 20 Feabhra 2026,
tugann AN CHÚIRT (an Dlísheomra Athbhreithnithe),
agus í comhdhéanta mar seo a leanas: K. Jürimäe (Rapóirtéir), Uachtarán Dlísheomra, K. Lenaerts, Uachtarán na Cúirte, ag feidhmiú mar Bhreitheamh an Dlísheomra athbhreithnithe, F. Schalin, M. Gavalec agus Z. Csehi, Breithiúna,
an Cinneadh seo a leanas:
Cinneadh
1
Baineann an togra i leith athbhreithniú a rinne an Chéad Abhcóide Ginearálta le breithiúnas Chúirt Ghinearálta an Aontais Eorpaigh an 21 Eanáir 2026, D (Cinneadh maidir le bainistiú aerthráchta) (T‑134/25, EU:T:2026:35), lenar rialaigh sí ar iarraidh ar réamhrialú ó Sąd Rejonowy dla m.st. Warszawy w Warszawie (an Chúirt Dúiche, Vársá, an Pholainn) agus leis an bhfreagra a tugadh ar an gcéad cheist agus ar an dara ceist ón gcúirt a rinne an tarchur.
2
Sa bhreithiúnas sin, rialaigh an Chúirt Ghinearálta, mar fhreagra ar na ceisteanna sin nach mór ‘[...] Airteagal 5(3) de Rialachán (CE) Uimh. 261/2004 ó Pharlaimint na hEorpa agus ón gComhairle an 11 Feabhra 2004 lena mbunaítear rialacha comhchoiteanna maidir le cúiteamh agus cúnamh do phaisinéirí i gcás nach gceadófar dóibh bordáil agus i gcás ina gcuirfear eitiltí ar ceal nó i gcás ina gcuirfear moill fhada orthu, agus lena n‑aisghairtear Rialachán (CEE) Uimh. 295/91 [(IO 2004 L 46, lch. 1) a léiriú sa chaoi] go bhféadfadh cinneadh bainistíochta aerthráchta a bheith ina “imthoisc urghnách”, de réir bhrí na forála sin, gan beann ar fhad na moille a bhí i gceist agus ar an gcúis atá léi, má shuitear nach raibh neart iarbhír ag an aeriompróir lena mbaineann ar an gcinneadh sin, go háirithe i gcás inar féidir a chur as an áireamh gur rannchuidigh an t‑iompróir sin leis an gcinneadh sin, agus is faoin gcúirt a rinne an tarchur atá sé an méid sin a fhíorú’.
3
De bhun an tríú mír d’Airteagal 256(3) CFAE, féadfaidh breitheanna arna dtabhairt ag an gCúirt Ghinearálta ar cheisteanna a tharchuirtear chun réamhrialú a bheith go heisceachtúil faoi réir athbhreithniú ag an gCúirt Bhreithiúnais, faoi na coinníollacha agus laistigh de na teorainneacha arna leagan síos i Reacht Chúirt Bhreithiúnais an Aontais Eorpaigh, i gcás ina bhfuil baol tromchúiseach ann go ndéanfaí difear d’aontacht nó do chomhchuibheas dhlí an Aontais.
4
De réir Airteagal 62 de Reacht Chúirt Bhreithiúnais an Aontais Eorpaigh, féadfaidh an Chéad Abhcóide Ginearálta, má mheasann sé go bhfuil baol tromchúiseach go ndéanfar difear d’aontacht nó do chomhchuibheas dhlí an Aontais, togra a dhéanamh go ndéanfaidh an Chúirt Bhreithiúnais breith na Cúirte Ginearálta a athbhreithniú.
5
I ndáil leis sin, is léir ó Airteagal 194(5) de Rialacha Nós Imeachta na Cúirte Breithiúnais, nuair a chuirfear togra i leith athbhreithniú faoina bhráid, go ndéanfaidh an Dlísheomra athbhreithnithe cinneadh an ndéanfar athbhreithniú ar bhreith na Cúirte Ginearálta. Is iad na ceisteanna a bheidh mar ábhar don athbhreithniú amháin a shonrófar sa bhreith i leith athbhreithniú a dhéanamh ar bhreith na Cúirte Ginearálta.
6
Sa chás seo, measann an Dlísheomra athbhreithnithe gurb iomchuí athbhreithniú a dhéanamh ar bhreithiúnas na Cúirte Ginearálta an 21 Eanáir 2026, D (Cinneadh maidir le bainistiú aerthráchta) (T‑134/25, EU:T:2026:35).
7
Tá an cheist don athbhreithniú sin i mír 2 den chuid oibríochtúil den chinneadh seo.
Ar na forais sin, cinneann an Chúirt (an Dlísheomra Athbhreithnithe):
1.
Is iomchuí athbhreithniú a dhéanamh ar bhreithiúnas Chúirt Ghinearálta an Aontais Eorpaigh an 21 Eanáir 2026, D (Cinneadh maidir le bainistiú aerthráchta) (T‑134/25, EU:T:2026:35).
2.
Déanfar athbhreithniú ar an gceist, i bhfianaise bhreithiúnais na Cúirte an 31 Eanáir 2013, McDonagh (C‑12/11, EU:C:2013:43), agus an 23 Márta 2021, Airhelp (C‑28/20, EU:C:2021:226), an ndéantar difear le breithiúnas Chúirt Ghinearálta an Aontais Eorpaigh an 21 Eanáir 2026, D (Cinneadh maidir le bainistiú aerthráchta) (T‑134/25, EU:T:2026:35), d’aontacht nó do chomhchuibheas dhlí an Aontais a mhéid a rialaigh an Chúirt Ghinearálta:
–
nach bhfuil cinneadh bainistíochta aerthráchta le meas mar ghné dhílis, de réir nádúir nó tionscnaimh, de ghnáthfheidhmiú ghníomhaíocht an aeriompróra lena mbaineann, de bhrí nach cuid dá ghníomhaíocht é sin, ach go dtagann sé faoi ghníomhaíochtaí agus inniúlacht na seirbhísí bainistíochta aerthráchta;
–
nach bhfuil neart iarbhír ag an iompróir ar chinneadh den sórt sin, gan beann ar an gcúis atá leis, ar choinníoll nár rannchuidigh an t‑aeriompróir lena mbaineann leis na cinntí sin a ghlacadh, agus,
–
dá thoradh sin, go bhfuil Airteagal 5(3) de Rialachán (CE) Uimh. 261/2004 ó Pharlaimint na hEorpa agus ón gComhairle an 11 Feabhra 2004 lena mbunaítear comhrialacha maidir le cúiteamh agus cúnamh do phaisinéirí i gcás nach gceadófar dóibh bordáil agus i gcás ina gcuirfear eitiltí ar ceal nó i gcás ina gcuirfear moill fhada orthu, agus lena n‑aisghairtear Rialachán (CEE) Uimh. 295/91, le léiriú sa chaoi go bhféadfadh cinneadh den sórt sin a bheith ina ‘imthoisc urghnách’, de réir bhrí na forála sin, gan beann ar fhad na moille atá i gceist agus ar an gcúis atá léi, má shuitear nach raibh neart iarbhír ag an aeriompróir lena mbaineann ar an gcinneadh sin, go háirithe i gcás inar féidir a chur as an áireamh gur rannchuidigh an t‑iompróir sin leis an gcinneadh sin.
3.
Iarrtar ar na daoine leasmhara dá dtagraítear in Airteagal 23 de Reacht na Cúirte a mbarúlacha i scríbhinn a chur faoi bhráid na Cúirte maidir leis an gceist sin, laistigh de mhí amháin ó sheirbheáil an chinnidh seo.
Sínithe
(
*1
)	Teanga an cháis: an Pholainnis.